text: Lange straffe til bandemedlemmer efter knivoverfald
  02 oktober 2019 kl. 13.46
  Tre mænd, der ifølge politiet har tilknytning til Stengårds-gruppen i Esbjerg, er ved Retten i Esbjerg blevet idømt fængsel for banderelateret vold.
  Tre mænd på henholdsvis 23, 25 og 29 er onsdag blevet idømt mellem to et halvt års og tre et halvt års fængsel for et knivoverfald på en 24-årig mand fra Esbjerg.
  Overfaldet fandt sted lørdag den 11. august 2018 i Esbjerg som et led i konflikten mellem Stengårds-gruppen og den rivaliserende Kvaglund-gruppe.
  Her blev den 24-årig mand stukket med en kniv i brystkassen og påkørt af de tre mænd.
  
  Dømt i forening
  Det har ikke været muligt at slå fast hvem af de tre mænd, der udførte knivoverfaldet. 
  Derfor er de dømt for overfaldet i forening, skriver Syd- og Sønderjyllands Politi i en pressemeddelelse.
  Sammen med dommen for overfaldet blev de tre mænd også idømt opholdsforbud i Esbjerg by for en periode på mellem fire og et halvt år og fem og et halvt år.
  Den 23-årige blev desuden udvist af Danmark for bestandigt.
  
  Langvarig bandekonflikt
  Bandekonflikten mellem de to grupperinger i Esbjerg udviklede sig mere og mere i løbet 2018.
  Det førte til flere voldsepisoder på åben gade, hvor der både blev brugt skydevåben og knive.
  Det fik politiet til at indføre en langvarig visitationszone i Esbjerg midtby. 
  Efterfølgende er adskillige bandemedlemmer blevet fængslet og idømt straffe.
  De tre dømte har alle anket dommen til frifindelse.
  